Oscar: R1 miljoen borg en voorwaardes | Maroela Media
Adv. Barry Roux Vrydag in die hof. Foto: Werner Beukes/Sapa
Landdros Desmond Nair het Vrydag tydens Pistorius se borgtogaansoek by die Pretoriase landdroshof bevind Pistorius is nie 'n vlugrisiko nie. Hy het in sy 2 uur lange uitspraak gesê die staat het nie daarin geslaag om te bewys dat Pistorius 'n gevaar vir die publiek inhou nie. Hy het ook gesê daar is baie gate in Pistorius se weergawe van die storie, maar dit sal in die hof en deur meer ondersoekwerk uitgeklaar word.
Pistorius is op borgtog vrygelaat op voorwaarde dat hy elke dag van die hofverrigtinge om 08:30 by die hof sal wees. Hy mag ook nie terugkeer na die moordtoneel, sy huis in die Silwer Woods-landgoed in die ooste van Pretoria, nie. Hy gaan tuisgaan by 'n adres wat nie aan die publiek bekend gemaak gaan word nie. Pistorius moet ook al sy paspoorte inhandig en mag nie vir enige paspoort of reisdokumente aansoek doen nie. Hy moet ook wegbly van lughawens en twee keer 'n week tussen 07:00 en 13:00 by die Brooklyn-polisiestasie aanmeld. Hy moet ook sy vuurwapen inhandig en is verbied om enige vuurwapen aan te skaf. Sy borgtog sal opgeskort word as hy in enige gewelddadige misdrywe betrokke raak.
Adv. Gerrie Nel, vir die staat, het gesê hulle het ooreengekom op die borgtogvoorwaardes.
Pistorius word daarvan beskuldig dat hy sy vriendin, die model Reeva Steenkamp, op Valentynsdag in sy spoghuis in die Silver Woods-landgoed, in die ooste van Pretoria, doodgeskiet het. Die staat het in 'n poging om borg teen te staan, aangevoer dat Pistorius moord met voorbedagte rade gepleeg het. Pistorius het dit egter ontken en gesê Steenkamp se dood was 'n ongeluk en dat hy gedink het 'n inbreker is in sy huis.
Sy saak is tot 4 Junie uitgestel en sal as 'n skedule 6-misdryf aangehoor word.
Vermiste 8-jarige dood in Pretoria gevind
Oscar kry borg
Marietjie Roux · 6 jaar gelede
Dit kon my seun gewees het, ek sou ook vir sy lewe geveg het! Hy het berou. Jammer vir Reeva se familie, foeitog!